গুঞ্জন ছিলই। সেই গুঞ্জন সত্যি করেই এবার দল বদলে ফেললেন শিখর ধবন। সরকারি ভাবে এখনও ঘোষণা না হলেও, আন্তর্জাতিক ক্রিকেট সংক্রান্ত ওয়েবসাইট ক্রিকইনফো-র প্রতিবেদন অনুযায়ী, সানরাইজার্স হায়দরাবাদ থেকে দিল্লি ডেয়ারডেভিলস-এ চলে এসেছেন তিনি। আইপিএল-এর ট্রান্সফার নিয়ম মেনে। আসন্ন আইপিএল থেকেই রাজধানী শহরের ফ্র্যাঞ্চাইজিতে খেলতে দেখা যাবে তাঁকে।

এই বিষয়ে অন্যান্য খবর

আইপিএল-এ এবার নতুন দলে ধবন, নিলামের আগেই বড় চমক


শিখরের বদলে দিল্লি থেকে হায়দরাবাদ থেকে আসছেন তিন ক্রিকেটার— বিজয় শঙ্কর, অভিষেক শর্মা এবং শাহবাজ নাদিম। এঁদের মধ্যে দু’জনই অলরাউন্ডার।
এর আগে মুম্বইয়ের এক ট্যাবলয়েডে জানানো হয়েছিল, হায়দরাবাদে নিজের অল্প ফি নিয়ে মোটেই সন্তুষ্ট ছিলেন না শিখর। ধবনের জাতীয় দলের সতীর্থ— ধোনি (১৫ কোটি), কোহলি (১৭ কোটি), রোহিত শর্মা (১৫ কোটি) আইপিএল-এ মোটা অঙ্কের টাকায় চুক্তিবদ্ধ সংশ্লিষ্ট ফ্র্যাঞ্চাইজির সঙ্গে।
গত মরসুমের নিলামে ধবনকে আরটিএম কার্ড ব্যবহার করে রিটেন করেছিল হায়দরাবাদ। মাত্র ৫.২ কোটি টাকার বিনিময়ে। নিজের দল সানরাইজার্সে ভুবনেশ্বর কুমার (১২ কোটি), ডেভিড ওয়ার্নারদের (৮.৫ কোটি) মতো তারকারা বিশাল অঙ্কের টাকা পাচ্ছেন। শিখরের সঙ্গে হায়দরাবাদের তিন বছরের চুক্তি ছিল। তবে শিখর চুক্তি ভেঙেই অন্য দলে যোগ দিতে চেয়েছিলেন।
সব মিলিয়ে ধবনের মনে ক্ষোভ জমছিলই। সেই ক্ষোভ প্রশমনের জন্যই ট্রান্সফার করে দেওয়া হল তারকা ক্রিকেটারকে। প্রাথমিক ভাবে জানা গিয়েছিল মুম্বই ধবনকে পেতে ইচ্ছুক। তবে ধবনকে পাওয়ার বিষয়ে লড়াইয়ে ছিল দিল্লিও। শেষ ল্যাপে বাজিমাত করল দিল্লিই।